**ÁLOM ÉS EGZISZTENCIA**

**3. Magyar Daseinanalitikai Konferencia** a Magyar Daseinanalitikai Egyesület és a Szegedi Akadémiai Bizottság Neveléstudományi és Pszichológiai Szakbizottsága szervezésében

Időpont: 2022.október 08. 10.30-18.00-ig

Helyszín: MTA TABT Szegedi Akadémiai Bizottság Székháza.

6720. Szeged, Somogyi u. 7.

Program:

10.30-11.00

Szummer Csaba (Károli Gáspár Egyetem):***Spontán értelemképződés és retroaktivitás az álomban és az álom felidézése során***

Az álom olyan mentális működési mód, amelynek során a külvilágtól izolált tudat saját magát facilitálja emlékekkel és fantáziákkal, az intencionális értelemalkotást pedig kiszorítja a spontán értelemképződés. Maga az álom Ding an Sich, csupán a róla szóló narratív beszámolók állnak rendelkezésünkre. A laboratóriumi álomkutatások megkülönböztetik a spontán módon felidéződő és az „elfeledett” álmokat. Mind a köznapi, mind a fenomenológia felfogás az előbbiekkel azonosítja az álmokat. Ha kiterjesztjük vizsgálódásainkat az „elfeledett” álmokra is, az álmok mélyebb megértéséhez juthatunk el. Az álomképekre többé nem úgy fogunk tekinteni, mint kész értelemalakzatokra, hanem mint a spontán értelemképződés alakulóban lévő, fluid mintázataira. Az álom felidézése során, az álom értelemalakzatait beleállítjuk a szavak rendjébe, egyúttal narratív formába rendezzük őket. Az álmok felidézése során a retroaktív értelemképződés jobban érvényesül, mint egyéb élmények felidézésénél.

11.00-11.30

Schwendtner Tibor (Esterházy Károly Egyetem): ***Torinói ló Szentpétervárról*** *(Raszkolnyikov és Nietzsche – daseinanalitikai értelmezés)*

Egy különös egybeesésről szól az előadás, egy regénybeli álom és egy valóságos történés hasonlóságáról. A *Bűn és bűnhődés*ben (1865) Raszkolnyikov az uzsorásnő meggyilkolása előtt nem sokkal önmagáról, mint hét éves kisfiúról álmodik, aki végignéz egy szörnyű jelenetsort, amint egy kocsis halálra ver egy lovat – a kisfiú kétségbeesetten borul a halott lóra. Nietzsche szellemi elborulása (1889) úgy következett be, hogy a szeme láttára vertek egy lovat, s ő kétségbeesetten borult a lóra. Szellemi értelemben is komoly egybeeséseket találhatunk Dosztojevszkij Raszkolnyikovja és Nietzsche között. Mindketten megengedhetőnek, sőt szükségesnek tartották az emberek feláldozását, ha az illető feláldozása valamely nagy ügy véghezvitelét segíti elő. Az együttérzés elutasítása mindkettejüknél fontos szerepet játszott. A daseinanalízis perspektívája reményeim szerint segíthet megérteni e párhuzam értelmét és jelentőségét.

11.30-11.45 Kávészünet.

11.45-12.15

Krékits József (Szegedi Tudományegyetem): ***Hegel* Logiká*ja és a csoport logikája***

Előadásomban a daseinanalitikus álomelemzés kiscsoportos formáját szeretném bemutatni a saját tapasztalataim alapján. G. W. F. Hegel: *Logika I.* című művének egy gondolatát felhasználva kísérlem meg bemutatni az álmok elemzését először az egyéni, majd a csoportterápiában. A valós világban-benne-lét (Dasein) és az álmok közt nem lineáris oksági összefüggést, hanem *kölcsönhatást* feltételezek, melyet egy fogalmi szinten próbálunk a kliensekkel megragadni. Azaz a kliens változása az álmai változásában is megragadható, másrészt az álmok visszahatnak a kliens valóság-értelmezésére, élethelyzetére. Egyéni terápiában a terapeuta és a kliens megegyezése szükséges egy fogalmi jellegű értelemadáshoz, csoportban pedig egy csoportszintű értelemtulajdonításnak kell létrejönnie konszenzuson alapulva. A konszenzus pedig hitelesíti a csoportban az álom fogalmi megragadását, ezáltal közös *tudást* létrehozva, amely felelősséget helyez az egyénre, hogy megértése alapján változtasson az életén. „Több szem többet lát” alapon többféle létlehetőségre is rávilágíthat a csoport, gazdagítva így az egyén választási alternatíváit. Egy kiscsoportos esetrészlettel szeretném mondanivalómat alátámasztani.

12.15-12.45

Vajda Mihály (nyugalmazott filozófus): ***Ha jövő már nincsen***

Unos-untalan ismételgetem a kérdést: Mondjátok, stimmel az, hogy a freudi pszichoanalízissel ellentétben, amely mindig a pszichés zavarok gyökereit keresi, a Heideggerre építő Daseinanalízis nem igazán törődik a múlttal: jövőt akar teremteni az analizált egyénnek? Mindegy, én így értelmezem, úgysem megyek sem ilyen, sem olyan analitikusnak.

Az utóbbi időben álmaimban majd mindig régi – s már nem élő – kapcsolataimmal teszek-veszek, beszélgetek. Rokonokkal, barátokkal. S majd mindig régi lakásaimban játszódnak le jelenetek, beszélgetünk, intézünk, mit tudom én. Hát ezt a Daseinanalízisnek nem nehéz megmagyaráznia: A jövőm már csak a múltam, ha egy ilyen hülye mondat egyáltalában mondható. S persze éberen is ezt gondolom.

12.45-13.45 Ebédszünet

13.45-14.15

Gedő Éva (Wesley János Főiskola): ***Lehet-e hazug egy álom?***

Az álmot általában úgy szokták értelmezni, mint amely mélyebb igazságok hordozója és olyan értelmeket árul el, amelyekről különben nem tudunk. Ebben az előadásban azonban azt a kérdést teszem fel, hogy lehetséges-e az, hogy már maga az álom is hazugságot közvetít?

Az előadás első felében az egzisztenciális döntés természetéről lesz szó: hozhat-e az ember olyan döntést, amely már az álmodás szintjén is eltorlaszolja az utat ahhoz, hogy megértsük önmagunkat? Az előadás második részében azzal foglalkozom, hogy milyen értelmi szinteken válhat az álom hazuggá: utólagosan – azaz az álom utólagos verbális értelmezése során vagy pedig az álom részleges elfelejtésben – de nem zárhatjuk ki azt sem, hogy egy hazug egzisztencia eleve hazug álmot fog álmodni.

14.15-14.45

*Előzetes könyvbemutató*

Kőváry Zoltán (ELTE): *Bevezetés az egzisztenciális pszichológiába.* Budapest, ELTE-Eötvös Kiadó, 2022.

A könyv ez év őszén fog megjelenni. A könyvet bemutatja a szerző.

14-45-15.35

*Kerekasztal a daseinanalitikus módszerspecifikus képzésről*

Vezeti: Kőváry Zoltán

Résztvevők: Agócs Gabriella, Borsányi Árpád, Cseszneg Péter, Pócza-Véger Petra, Sarungi Emőke

A résztvevők valamennyien valamilyen fázisában vannak a módszerspecifikus daseinanalitikus kiképződésnek, arról fognak beszélgetni, hogy milyen benyomásaik voltak eddig az egyéni illetve a kiscsoportos sajátélményben, a szupervízióban, illetve a szemináriumokon. Összevetik élményeiket más képzési formákkal, mivel legtöbben képződtek más módszerekben is. Beszámolnak azokról a szemléleti változásokról, integrációs erőfeszítésekről, kihívásokról, amelyet a daseinanalízis, mint pszichoterápiás módszer váltott ki belőlük.

15.35-15.50 Kávészünet

15.50-17.50

Létlehetőségeink megjelenése az álmokban. Daseinanalitikus módszerdemonstráció.

Vezetik: Fazekas Tamás (Bécs, Osztrák Dasenanalitikai Egyesület) és Krékits József (SZTE) kiképző terapeuták.

Egy sajátélményű módszerdemonstrációt szeretnénk prezentálni azok részvételével, akik vállalkoznak rá, hogy egy álmukat csoportos formában elemezzük. A Daseinanalízis, mint pszichoterápiás módszer meg van győződve arról, hogy az álmok hozzásegítenek bennünket valódi, saját létlehetőségeink megtalálásához, és eltávolítanak minket a tőlünk idegen, mások által ránk kényszerített létlehetőségektől. Ezt sajátos, fenomenológiai megalapozottságú álomelemzési módszerével éri el. A csoportos helyzetben a résztvevők megtapasztalhatják ezt a módszert, maguk is hozzátéve saját meglátásaikat.

A részvételhez külön előzetes regisztrációt kérünk.